Յուրաքանչյուր 10 րոպեն մեկ խմբերը փոխվում էին՝ ծանոթանալու նոր մարդկանց հետ, նույն հարցերը քննարկելու արդեն նոր խմբի անդամների հետ։ Յուրաքանչյուրս պատմում էինք Հայաստանի ապագայի հետ կապված մեր ամենանվիրական երազանքների մասին: Մենք մտովի նախագծում էինք Հայաստանի զարգացման մեր ծրագիրը, Հայաստան, ուր բուռն զարգացում են ապրելու էկոտուրիզմը, առողջապահական համակարգը, տեխնոլոգիաների ներդրումը՝ կանաչ տարածությունների ավելացումից մինչև արևային մարտկոցների օգտագործում: Կային նաև այլ հետաքրքիր մտքեր՝ ինքնակառավարվող տաքսիներ, բանակում մարտական ռոբոտների ներդրում, նեյրոններից ստեղծված արհեստական ինտելեկտ, դեպի տիեզերք ճամփորդելու հնարավորություն, ինչպես նաև սոցիալական մարտահրավերների լուծմանն ուղղված գաղափարներ՝ այլընտրանքային ռեսուրսների ստեղծում, պատերազմի սպառնալիքի վերացում, աղքատության հաղթահարում։ Իսկ Հայաստանում նորագույն տեխնոլոգիաների զարգացումը երիտասադրների կողմից ևս դիտարկվում էր որպես երկրի առաջընթացի կարևորագույն ուղղություն։ Այս ֆանտաստիկ ճամփորդություն-քննարկումից հետո «Լույսի» թիմը մեզ խրախուսեց հետագայում էլ մտածել մարտահրավերների լուծման ուղղությամբ։ Մենք նաև տեղեկացանք, որ ամենաակտիվ և ներգրավված մենթիները հնարավորություն կստանան մասնակցելու նաև «Լույսի» «Զարգացնենք Հայաստանը միասին» ծրագրին, որը մենթորների հետ համագործակցության բնականոն զարգացումն է։